**ZAGREBAČKI ŠPORTSKI SAVEZ**

**S T A T U T**

**ZAGREBAČKOG ŠPORTSKOG SAVEZA**

ZAGREB, travanj 2013. godine

Na temelju članka 11. Zakona o udrugama (Narodne novine, broj 88/01 i 11/02) te članka 14. stavka 3. i članka 48. Zakona o sportu (Narodne novine, broj 71/2006, 150/2008, 124/2010, 124/2011 i 86/2012), Skupština Zagrebačkog športskog saveza, na sjednici održanoj dana \_\_\_\_\_\_\_\_\_ 2013. godine, donijela je

**STATUT**

**ZAGREBAČKOG ŠPORTSKOG SAVEZA**

**I TEMELJNE ODREDBE**

Članak 1.

(1) Ovim Statutom uređuju se naziv i sjedište, zastupanje, ciljevi i djelatnosti, članstvo te prava i obveze članova, tijela, njihov sastav, izbor, opoziv, ovlasti, način odlučivanja i trajanje mandata, te druga pitanja važna za Zagrebački športski savez (u daljnjem tekstu: Savez).

Članak 2.

(1) Savez je zajednica sportskih udruga i saveza Grada Zagreba, kao pravni slijednik organizacija za sport i fizičku kulturu koje su skrbile o razvoju djelatnosti sporta u Zagrebu.

Članak 3.

(1) Savez je u svom djelovanju samostalan.

(2) Savez se ustrojava i djeluje sukladno odredbama Zakona o sportu i Zakona o udrugama te ima statut koji je temeljni opći akt Saveza.

(3) Savez je neprofitna pravna osoba, a upisuje se u Registar udruga i u Registar športskih djelatnosti pri uredu državne uprave u Gradu Zagrebu.

Članak 4.

(1) Savez djeluje na području Grada Zagreba.

(2) Sjedište Saveza je u Zagrebu, Ulica grada Vukovara 284.

Članak 5.

(1) Savez ne dopušta rasnu, etničku, nacionalnu, vjersku, političku i spolnu diskriminaciju te kršenje sloboda i prava čovjeka i građanina.

Članak 6.

(1) Za svoje obveze Savez odgovara cijelom svojom imovinom, sukladno pozitivnim propisima.

Članak 7.

(1) Puni naziv Saveza je: Zagrebački športski savez.

(2) Skraćeni naziv Saveza je: ZŠS.

(3) Pored punog i skraćenog naziva na hrvatskom jeziku, može se koristiti i puni naziv na engleskom jeziku. Puni naziv na engleskom jeziku je: Zagreb Sports Association.

(4) Skraćeni naziv na engleskom jeziku je: ZSA

(5) Naziv na engleskom jeziku može se koristiti samo uz istodobno navođenje naziva na hrvatskom jeziku, koji se navodi na prvom mjestu.

Članak 8.

(1) Savez ima pečat.

(2) Pečat Saveza je okruglog oblika promjera 30 mm s ispisanim tekstom uz rub pečata: "Zagrebački športski savez", te u sredini pečata grb Grada Zagreba.

(3) Uporaba i način čuvanja pečata utvrđuje se posebnom odlukom Upravnog odbora Saveza.

Članak 9.

(1) Savez ima zastavu i znak.

(2) Znak Saveza sastoji se od crvenog kvadrata u kojem je, crvenim slovima, upisan skraćeni naziv Saveza, uz deblju plavu crtu ispod donje stranice kvadrata.

(3) Zastava Saveza je bijele boje, dimenzije 200x100 cm, sa znakom Saveza dimenzije 65x130 cm.

(4) Uporaba i zaštita znakovlja uređuje se posebnom odlukom Upravnog odbora Saveza.

Članak10.

(1) Savez predstavlja i zastupa predsjednik i dopredsjednik.

(2) Savez u svim poslovima pored predsjednika i dopredsjednika zastupa i glavni tajnik, u okviru ovlasti glavnog tajnika.

(3) Određene poslove zastupanja predsjednik može prenijeti na treće osobe, na temelju pisane punomoći kojom se određuju ovlasti i opseg zastupanja pred sudovima i organima Republike Hrvatske.

(4) Glavni tajnik određene poslove zastupanja na temelju pisane punomoći kojom se određuju ovlasti i opseg zastupanja može prenijeti na treće osobe isključivo uz prethodnu suglasnost Upravnog odbora Saveza.

**II CILJEVI I DJELATNOSTI SAVEZA**

Članak 11.

(1) Ciljevi Saveza su:

* zajedničko poticanje, promicanje i skrb o zagrebačkom sportu,
* zajednička skrb i rad na stvaranju optimalnih uvjeta obavljanja djelatnosti svakog pojedinog i svih članova Saveza,
* usklađeno obavljanje ukupne sportske djelatnosti i provođenje zajedničkih sportskih programa,
* skladno ostvarivanje javnih potreba u sportu Grada Zagreba,
* obavljanje zadaća Saveza koje su mu stavljene u djelokrug Zakonom o sportu,
* pravodobno i visokostručno obavljanje poslova koje su članovi povjerili Savezu,
* ostvarivanje drugih zadaća od zajedničkog interesa za članove određenih zakonom, ovim Statutom i drugim aktima.

(2) Djelatnosti Saveza kojima se ostvaruju ciljevi iz stavka 1. ovoga članka su:

* usklađivanje aktivnosti svojih članova,
* poticanje i promicanje sporta u skladu s Nacionalnim programom sporta, osobito sport djece, mladeži, studenata i osoba s invaliditetom,
* utvrđivanje i ostvarivanje politike promicanja zagrebačkog sporta,
* objedinjavanje i usklađivanje programa sporta te predlaganje programa javnih potreba u sportu, sudjelovanje u njegovu ostvarivanju i skrb o namjenskom korištenju sredstava za provođenje tog programa,
* stvaranje uvjeta za unapređenje sporta djece i mladeži, sportske rekreacije građana i postizanje vrhunskih sportskih dometa te povećanje sudionika u sportskoj djelatnosti,
* unapređenje stručnog rada, nadzor stručnog rada te skrb o školovanju i usavršavanju stručnih kadrova,
* sudjelovanje u organiziranju sportskih priredaba od značaja za Grad Zagreb,
* organizacija i obavljanje znanstveno-istraživačkog rada u sportu, informativnih aktivnosti te evidencijskih poslova,
* skrb o zdravstvenoj zaštiti registriranih sportaša članova Saveza,
* skrb o kategoriziranim sportašima i utvrđivanje aktima opsega i načina ostvarivanja njihovih prava uz stvaranje uvjeta za njihovu pripremu za olimpijske igre, svjetska i europska prvenstva te druga velika međunarodna natjecanja,
* suradnja u ostvarivanju programa Hrvatskog olimpijskog odbora, odnosno Hrvatskog paraolimpijskog odbora i Hrvatskog sportskog saveza gluhih,
* promicanje stručnog rada u sportu te sudjelovanje u skrbi o javnim sportskim građevinama,
* obavljanje i drugih poslova utvrđenih zakonom, ovim Statutom i drugim propisima.

Članak 12.

(1)Radi ostvarivanja svoje djelatnosti, posebice radi ostvarivanja programa javnih potreba u sportu i provođenja ukupnih sportskih djelatnosti, Savez usklađuje aktivnosti svojih članova u donošenju sportskih programa, osobito programa javnih potreba u sportu i njihovu provođenju.

Članak 13.

(1) Radi ostvarenja ciljeva i djelatnosti iz članka 11. ovoga Statuta Savez surađuje s nadležnim tijelima gradske uprave u svim poslovima u svezi s utvrđivanjem i ostvarivanjem politike razvoja zagrebačkog sporta, planiranjem i ostvarivanjem javnih potreba, gospodarenjem sportskim objektima i drugim poslovima utvrđenima zakonom i drugim propisima.

(2) Savez surađuje s ministarstvom nadležnim za sport i Hrvatskim olimpijskim odborom radi zajedničkog ostvarivanja programa od zajedničkog interesa te s nacionalnim savezima, sportskim savezima županija i zajednicama sportskih udruga i saveza drugih gradova i općina u Republici Hrvatskoj te Kineziološkim fakultetom Sveučilišta u Zagrebu.

Članak 14.

(1) Radi ostvarivanja utvrđenih ciljeva i obavljanja svojih zadaća Savez može obavljati gospodarsku djelatnost osnivanjem trgovačkog/trgovačkih društava.

(1) Ako u obavljanju svoje djelatnosti Savez ostvari dobit, ona se mora koristiti isključivo za obavljanje i unapređenje djelatnosti Saveza kojima se ostvaruju ciljevi Saveza utvrđeni ovim Statutom.

**III ČLANSTVO**

Članak 15.

(1) Članovi Saveza su:

* sportski savezi Grada Zagreba,
* sportske udruge (klubovi) koji ne ispunjavanju uvjete za osnivanje sportskog saveza,
* sportska društva i udruge različitih sportova,
* Zagrebački klub olimpijaca,
* trgovačka društva i ustanove koje obavljaju sportsku djelatnost ili čija je djelatnost od značenja i interesa za sport te druge udruge čija je djelatnost od značenja i interesa za sport,
* fizičke osobe kao počasni članovi.

(2) Članovi iz stavka 1. ovoga članka udružuju se u Savez radi zaštite i promicanja zajedničkih sportskih, strukovnih i drugih interesa, ciljeva i uvjerenja, bez namjere stjecanja dobiti, te se podvrgavaju pravilima koja uređuju ustroj i djelovanje Saveza.

Članak 16.

 (1) Članovi Saveza mogu biti punopravni, pridruženi, privremeni i počasni članovi, te su u obvezi poštivanja Statuta te drugih akata, planova i programa Saveza.

Odluku o učlanjenju novog člana u Savez donosi Skupština Saveza na prijedlog Upravnog odbora.

Članak 17.

(1) Punopravni članovi Saveza mogu biti sportski savezi Grada Zagreba koji ispunjavaju sljedeće kriterije i uvjete:

* da je osnovan sukladno Zakonu o sportu i Zakonu o udrugama te registriran kod nadležnog tijela;
* da je svrha osnivanja i djelovanja razvoj i unapređenje, širenje i promicanje sporta u Gradu Zagrebu te obavljanje sportske djelatnosti;
* da ima tijela saveza izabrana i registrirana sukladno statutu, Zakonu o sportu i Zakonu o udrugama te da ima opće akte utvrđene navedenim zakonima i usvojene od nadležnih tijela saveza,
* da ima osigurane kadrovske i stručne te osnovne materijalne uvjete za rad i djelovanje,
* da sportski savez odnosno njegove udružene članice (sportske udruge) djeluju u ostvarivanju svoje/svojih registriranih djelatnosti,
* da je sport predstavljen i kroz nacionalni sportski savez koji je ujedno i član Hrvatskog olimpijskog odbora
* da drugi sportski savez Grada Zagreba istog sporta nije učlanjen u Savez,
* da prihvaća Statut druge akte, planove i programe Saveza.

Članak 18.

(1) Pridruženi članovi Saveza mogu biti:

* Sportski savezi Grada Zagreba koji ne ispunjavaju uvjet i kriterij iz članka 17. alineje 4. ovoga Statuta ako Skupština odluči da je njihovo učlanjenje od intresa za sport u Gradu Zagrebu u cijelosti;
* Sportske udruge (klubovi) koji ne ispunjavaju uvjete za osnivanje sportskog saveza, sportska društva i udruge različitih sportova, Zagrebački klub olimpijaca, trgovačka društva i ustanove te druge udruge koji su osnovani u skladu sa zakonom i registrirani pri nadležnome tijelu, kojima je svrha osnivanja i djelovanja doprinos razvoju i unapređenju sporta i obavljanje sportske djelatnosti, širenje i promicanje sporta, koji imaju kadrovske, stručne i osnovne uvjete za rad i djelovanje, tijela izabrana i registrirana sukladno statutu, Zakonu o sportu i Zakonu o udrugama te prihvaćaju Statut, druge akte, planove i programe Saveza.

Članak 19.

(1) Pravne osobe iz članka 15. ovoga Statuta, da bi postale članom Saveza, moraju dostaviti Savezu:

* zahtjev za učlanjenje u Savez;
* presliku svog statuta odnosno drugog osnivačkog akta;
* presliku rješenja o upisu u registar nadležnog tijela;
* presliku obavijesti Državnog zavoda za statistiku o razvrstavanju poslovnog subjekta

prema NKD-u;

* podatke o osobama ovlaštenima za zastupanje i predstavljanje;
* popis članova;
* odluku nadležnog tijela pravne osobe o učlanjenju u Savez,
* opis osnovnih značajki sporta, dosadašnjeg djelovanja (uključujući i djelovanje udruženih članica sportskog saveza) te druge dokaze o ispunjavanju kriterija i uvjeta navedenih u člancima 17. i 18. ovoga Statuta.

Članak 20.

(1) Prilikom učlanjenja u Savez podnositelj zahtjeva može se primiti u članstvo u statusu privremenog člana na razdoblje koje utvrdi Skupština, a najviše na tri godine, u kojem roku Savez prati rad podnositelja zahtjeva radi ocjene ispunjavanja uvjeta za dobivanje statusa punopravnog člana nakon isteka toga roka.

(2) U slučaju da u roku iz stavka 1. ovoga članka nije donesena odluka o prijemu u članstvo Saveza, privremeno priznanje automatski gubi valjanost.

Privremeni član Saveza ima sva prava i obveze kao i pridruženi članovi Saveza, osim prava glasa u Skupštini.

Članak 21.

(1)Za počasne članove Saveza Skupština imenuje fizičke osobe naročito zaslužne za dugogodišnji doprinos uspješnom djelovanju Saveza, razvoju sporta u Gradu Zagrebu, na temelju posebnog akta na prijedlog Upravnog odbora Saveza.

(2) Počasni članovi mogu sudjelovati u radu Skupštine bez prava glasa.

Članak 22.

(1) Članovi Saveza u ostvarivanju zajedničkih interesa, zadaća i poslova određenih zakonom, ovim statutom i drugim propisima imaju sljedeća prava i obveze:

* sudjelovati u radu Saveza i njegovih tijela te davati prijedloge radi što uspješnijeg ostvarivanja ciljeva i zadaća Saveza,
* birati predstavnike u Skupštinu Saveza sukladno odredbama svog Statuta,
* provoditi aktivnosti kojima se ostvaruju zadaće i ciljevi utvrđeni ovim Statutom,
* sudjelovati u utvrđivanju i provođenju programa javnih potreba u sportu Grada Zagreba te prema vlastitom sudjelovanju u tom programu ostvarivati pravo na financiranje programskih zadaća iz sredstava Saveza u skladu s kriterijima koje utvrđuje Savez,
* pratiti dodjelu sredstava i način njihova korištenja,
* koordinirati financijske zahtjeve i potrebe svojih svojih udruženih članica (sportskih udruga) prema Savezu, a sukladno odlukama svojih nadležnih tijela te mogućnostima Saveza,
* birati predstavnike u Skupštinu i druga tijela u skladu s odredbama ovoga Statuta i preko njih upravljati sveukupnim poslovima Saveza,
* izvršavati financijske obveze kojima se ostvaruju zajednički interesi i zadaće,
* redovito, svake godine minimalno jednom, održati skupštinu i podnijeti joj financijsko izvješće,
* dostavljati Savezu godišnje financijsko izvješće o poslovanju i zapisnik o održanoj skupštini gdje je isto usvojeno najkasnije do 30. listopada tekuće godine,
* usklađivati sve svoje normativne akte sa ovim Statutom i drugim općim aktima Saveza,
* provoditi odluke i zaključke Saveza i njegovih tijela te odgovarati za njihovo pravovremeno izvršavanje.

(2) Pridruženi članovi Saveza imaju prava i obveze i odgovornosti utvrđene stavkom 1. ovoga članka, osim prava na financiranje programskih zadaća iz sredstava koje Savez ostvaruje iz proračuna Grada Zagreba.

(3) Iznimno od stavka 2. ovoga članka, Upravni odbor Saveza može posebnom odlukom, a na temelju obrazloženog zahtjeva pridruženog člana, ukoliko to okolnosti opravdavaju, odobriti financiranje programskih zadaća iz sredstava koje Savez ostvaruje iz proračuna Grada Zagreba.

(4) Skupština može na prijedlog Upravnog odbora Saveza donijeti odluku da se prava i obveze člana Saveza nad kojim je otvoren stečajni postupak stavljaju u mirovanje, osim prava na financiranje određenih programskih zadaća sportskog programa člana Saveza u stečaju, o čijem opsegu i namjeni odlučuje Upravni odbor Saveza, u okviru usvojenog proračuna Saveza.

(5) Kod utvrđivanja prethodnog mišljenja na Statut, odnosno izmjene i dopune Statuta člana Saveza, a sukladno stavku 1. alineji 9. ovoga članka, Savez će poštovati specifičnosti pojedinog sporta i sportskog saveza.

Članak 23.

(1) Članstvo u Savezu prestaje:

* na vlastiti pisani obrazloženi zahtjev,
* brisanjem iz registra nadležnih upravnih tijela,
* u slučaju da član Saveza nema urednu registraciju o važećim mandatima tijela upravljanja i zastupanja, o čemu, prethodno, raspravlja Upravni odbor,
* zabranom rada,
* kada više ne udovoljava obveznim uvjetima za članstvo iz članka 17. i 18. ovoga statuta,
* otvaranjem stečaja,
* ako se utvrdi da je član prestao djelovati ili ako nije održao skupštinu najmanje jednom godišnje te podnio istoj financijsko izvješće,
* isključenjem iz članstva Saveza.

(2) U slučaju donošenja odluke o prestanku članstva u Savezu radi otvaranja stečaja, posebnom odlukom Saveza može se utvrditi pravo kao i razdoblje financijskog praćenja sportaša, klubova i sl. tog sporta, radi zaštite interesa sportaša i stečenih prava toga sporta.

(3) U slučaju da članu Saveza prestane članstvo u Savezu, dužan je u cijelosti izmiriti sve preuzete obveze prema Savezu.

Članak 24.

(1) Kada član Saveza svojim djelovanjem:

* ne ostvaruje ciljeve i zadaće zbog kojih je osnovan,
* ne pridržava se Statuta ili drugih akata Saveza,
* ne izvršava i ne provodi odluke i zaključke tijela Saveza,
* ne djeluje sukladno Zakonu o sportu i Zakonu o udrugama,
* nema tijela izabrana i registrirana sukladno navedenim zakonima i/ili nema opće akte propisane zakonom i usvojene od nadležnih tijela o čemu potvrdu izdaje nadležni gradski ured,
* podliježe mjerama i sankcijama utvrđenima ovim Statutom.

Članak 25.

(1) Članovima Saveza mogu se izreći:

a/ mjere:

* upozorenje,
* opomena

b/ sankcije:

* suspenzija
* isključenje iz članstva Saveza.

(2) Izricanje mjera ili sankcija utvrđenih u stavku 1. ovoga članka ovisi o vrsti, težini i stupnju

učinjenog prijestupa iz članka 24. ovoga Statuta, a primjenjuje se:

* za lakšu povredu: upozorenje ili opomena,
* za težu povredu: suspenzija ili isključenje iz članstva Saveza.

(3) O izricanju mjere upozorenja ili opomene odlučuje Upravni odbor Saveza, a na prvoj sljedećoj sjednici Skupštine Saveza isti izvještava o izrečenoj mjeri upozorenja ili opomene.

(4) O suspenziji ili isključenju iz članstva odlučuje Skupština.

(5) U slučaju hitnosti, Upravni odbor može izreći i sankciju suspenzije, o čemu konačnu odluku donosi Skupština na prvoj sljedećoj sjednici koja se u tom slučaju treba održati najkasnije u roku od 60 dana.

(6) Pitanja provođenja postupka za utvrđivanje prijestupa iz članka 24. ovoga Statuta i izricanje odgovarajućih mjera i sankcija iz stavka 1. ovoga članka uređuju se posebnim aktom Saveza.

**IV USTROJSTVO**

Članak 26.

(1) Tijela Saveza su:

* Skupština
* Predsjednik
* Upravni odbor
* Nadzorni odbor

(2) Članovi tijela Saveza temeljem članstva u njima, osim tijela iz stavka 1. točke 5. ovoga članka, ne ostvaruju pravo na novčanu naknadu.

**1. SKUPŠTINA**

Članak 27.

(1) Skupština Saveza najviše je tijelo Saveza koje upravlja poslovima Saveza.

(2) Skupštinu čine sportski savezi Grada Zagreba, sportske udruge (klubovi), sportska društva i udruge različitih sportova, Zagrebački klub olimpijaca, trgovačka društva i ustanove koje obavljaju sportsku djelatnost ili čija je djelatnost od značenja i interesa za Savez te druge udruge čija je djelatnost od značenja i interesa za sport. Skupštinu također čine predsjednik i počasni članovi Saveza.

(3) Sportski savez kao punopravni član Saveza, razvrstan u 1.-3. razred sportova sukladno statusu sportova u programu, ima dva predstavnika u Skupštini Saveza, s pravom svakog od predstavnika na jedan glas.

(4) Sportski savez kao punopravni član Saveza, razvrstan u 4.-5. razred sportova i ostali koji ne udovoljavaju osnovne razredbene uvjete sukladno statusu sportova u programu, imaju jednog  predstavnika u Skupštini Saveza, s pravom na jedan glas.

(5) Sportski klubovi, kao pridruženi članovi Saveza, zajednički imaju jednog predstavnika u Skupštini Saveza, s pravom na jedan glas, kojeg imenuje Vijeće športskih klubova.

(6) Sportska društva i udruge različitih sportova, kao pridruženi članovi Saveza, zajednički imaju jednog predstavnika u Skupštini Saveza, s pravom na jedan glas, kojeg imenuje Vijeće športskih društava i udruga.

(7) Vijeće športskih društava i udruga različitih sportova čine po jedan predstavnik sportskog društva odnosno udruge koji su članovi Saveza.

(8) Zagrebački klub olimpijaca, kao pridruženi član Saveza, ima jednog predstavnika u Skupštini Saveza s pravom na jedan glas.

(9) Trgovačka društva i ustanove koje obavljaju sportsku djelatnost ili čija je djelatnost od značenja i interesa za Savez te druge udruge čija je djelatnost od značenja i interesa za sport zajednički imaju jednog predstavnika u Skupštini Saveza, s pravom na jedan glas, kojeg imenuje Vijeće udruga, trgovačkih društava i ustanova, a kojeg čine po jedan predstavnik udruge, trgovačkog društva i ustanove koja je član Saveza.

(10) Predsjednik Saveza po dužnosti je predstavnik u Skupštini, s pravom na jedan glas.

(11) Počasni članovi su fizičke osobe, bez prava na glas u Skupštini.

Članak 28.

(1) Predstavnik u Skupštini može biti osoba koja ispunjava sljedeće uvjete:

* da je državljanin Republike Hrvatske;
* da je navršila 18 godina života i poslovno je sposobna;
* da je član pravne osobe koju predstavlja i koja je za to od nje ovlaštena (punomoć);
* da prihvaća Statut i druge akte Saveza;
* da ne postoji zapreka iz članka 13. Zakona o sportu;
* da nije zaposlena ili angažirana po ugovoru o djelu ili drugom odgovarajućem ugovoru u Savezu.

(2) Predstavnici u Skupštini obvezni su potpisati posebnu izjavu o poštivanju Statuta i drugih akata Saveza.

(3) Odbijanje potpisivanja izjave iz stavka 2. ovoga članka ima značenje ostavke, te je član Saveza kojega predstavlja dužan predložiti novoga predstavnika u Skupštini.

Članak 29.

(1) Skupština Saveza obavlja slijedeće poslove:

* donosi Statut Saveza i opće akte te njihove izmjene i dopune,
* donosi Pravilnik o provođenju izbora za tijela Saveza,
* predlaže strategiju i politiku razvoja sporta Grada Zagreba,
* utvrđuje kriterije i mjerila za programiranje i financiranje javnih potreba u sportu Grada Zagreba,
* utvrđuje prijedlog programa javnih potreba u sportu Grada Zagreba i prijedlog plana sredstava,
* donosi odluke o učlanjenju u međunarodne sportske i nedržavne asocijacije od interesa za sport Grada Zagreba,
* odlučuje o verifikaciji svojih članova, izboru i razrješenju predsjednika i dopredsjednika Saveza, članova Upravnog odbora i Nadzornog odbora,
* odlučuje o statusu članova Saveza – učlanjenju, sankcijama te prestanku članstva,
* osniva posebna povjerenstva za izvršavanje određenih zadaća,
* donosi financijski plan Saveza kao udruge i godišnji obračun poslovanja,
* podnosi izvješća nadležnim tijelima gradske uprave u svezi s pitanjima iz djelatnosti sporta,
* usvaja izvješće o izvršenju programa javnih potreba u sportu Grada Zagreba,
* predlaže oblike upravljanja i korištenja sportskih objekata,
* ustanovljuje nagrade i priznanja,
* donosi Poslovnik o radu Skupštine Saveza,
* obavlja i druge poslove određene zakonom ili Statutom.

Članak 30.

(1) Mandat predstavnika u Skupštini traje 4 (četiri) godine, a počinje teći danom verifikacije njihovih mandata.

(2) Ista osoba može ponovno biti izabrana u Skupštinu na novo mandatno razdoblje.

(3) Naknadno izabranom predstavniku u Skupštini mandat traje do isteka mandata saziva Skupštine za koji je izabran.

(4) U slučaju spriječenosti predstavnika u Skupštini da sudjeluje na sjednici Skupštine, nadležno tijelo člana Saveza može na temelju pisane odluke imenovati zamjenika predstavnika u Skupštinu za tu sjednicu. Zamjenik može zamijeniti samo jednog predstavnika u Skupštini Saveza.

(5) Mandat zamjenskog predstavnika u Skupštini Saveza za tu sjednicu podliježe verifikaciji Skupštine.

Članak 31.

 (1) Izbori predstavnike u Skupštinu objavljuju se najkasnije 30 dana prije održavanja Izborne skupštine novog saziva.

 (2) Izbornu sjednicu Skupštine saziva predsjednik na temelju odluke Upravnog odbora Saveza.

Članak 32.

(1) Prava i obaveze predstavnika u Skupštini:

* sudjeluje u radu Skupštine i drugih tijela Saveza u koje je biran ili imenovan,
* zauzima stavove o pitanjima o kojima se odlučuje u Skupštini i njenim tijelima, a stavove koje zasniva na zahtjevima provođenja utvrđene strategije razvoja sporta u Gradu Zagrebu, zajedničkim obvezama i odgovornostima za ostvarivanje programa javnih potreba u sportu Grada Zagreba, težnjama ka ostvarivanju sportskih vrijednosti koje pridonose razvitku, afirmaciji i ugledu sporta i Grada Zagreba, zajedničkim interesima svih udruženih članova i obvezi izvršenja ciljeva i zadaća Saveza utvrđenih zakonom i ovim Statutom,
* izvještava člana kojeg zastupa o radu Skupštine i o svom radu, te prije svake sjednice Skupštine provodi konzultacije s članom kojeg predstavlja oko materijala za točke dnevnog reda sjednice,
* sudjeluje u radu tijela člana Saveza kojeg predstavlja,
* pokreće raspravu o pitanjima iz nadležnosti Skupštine,
* sudjeluje u razmatranju svih općih akata i odluka koje donosi Skupština i druga tijela Saveza, daje prijedloge i zaključke radi izmjena i dopuna općih akata Saveza.

Članak 33.

 (1) Predstavniku u Skupštini Saveza mandat prestaje:

* po sili zakona,
* istekom trajanja mandata na koji je izabran,
* gubitkom državljanstva Republike Hrvatske,
* podnošenjem neopozive ostavke,
* opozivom od strane člana Saveza kojeg predstavlja,
* nastupanjem okolnosti zbog kojih više nije u mogućnosti obavljati dužnost,
* kada se utvrde uvjeti nespojivosti određenih funkcija i dužnosti u Savezu, odnosno njegovim članovima,
* ako je predstavnik u Skupštini predstavnik člana Saveza nad kojim je otvoren stečaj,
* razrješenjem.

Članak 34.

(1) U slučajevima iz članka 33. alineja 1. do 8. ovoga Statuta, mandat predstavnika u Skupštini prestaje automatski, bez provođenja posebnog postupka, verifikacijom stanja na sjednici Skupštine.

(2) U slučaju iz članka 33. alineje 9. ovoga Statuta, mandat predstavnika u Skupštini prestaje u slučaju:

* ako ne prihvaća, ne promiče, ne pridržava se ili krši Statut i druge akte Saveza,
* ako svojim nedoličnim ponašanjem šteti interesima ili ugrožava ugled Saveza,
* ako tijekom dvije godine neopravdano izostaje sa sjednica Skupštine, ili ne izvršava svoje zadaće koje proizlaze iz ovoga Statuta i odluka Skupštine te njezinih tijela.

(2) Razrješenje predstavnika u Skupštini zbog jednog ili više razloga iz stavka 2. ovoga članka može zatražiti svaki član Saveza te predstavnik u Skupštini Saveza.

(3) U slučaju kada razrješenje predstavnika u Skupštini traži član Saveza, takav zahtjev stavlja se na razmatranje ako ga je podržala najmanje jedna trećina članova Saveza s pravom glasa.

(4) U slučaju kada razrješenje predstavnika u Skupštini traži predstavnik u Skupštini Saveza, takav zahtjev stavlja se na razmatranje ako ga je podržala najmanje jedna trećina predstavnika u Skupštini Saveza s pravom glasa.

Članak 35.

(1) Odluku o prestanku mandata Predstavnika u Skupštini zbog jednog ili više razloga iz članka 34. stavka 2. ovoga Statuta donosi Skupština na temelju pisanog zahtjeva ovlaštenog člana ili predstavnika u Skupštini Saveza iz članka 34. stavka 3. ovoga Statuta, dvotrećinskom većinom glasova nazočnih predstavnika u Skupštini Saveza s pravom glasa na sjednici Skupštine.

(2) Predstavnik u Skupštini Saveza o čijem se prestanku mandata u Skupštini raspravlja ima pravo prije glasovanja pred Skupštinom izložiti svoj stav.

(3) Razriješeni predstavnik u Skupštini ne može više postati predstavnikom u Skupštini niti obavljati bilo koju funkciju u Savezu, ako je razriješen sukladno članku 34. stavcima 2. i 3. ovoga Statuta.

Članak 36.

(1) Skupština Saveza odlučuje na sjednicama o svim pitanjima iz svoje nadležnosti.

(2) Sjednice Skupštine saziva i predsjedava im predsjednik Saveza, a u slučaju njegove odsutnosti ili spriječenosti dopredsjednik.

(3) Izborne sjednice Skupštine saziva predsjednik, a predsjedava joj tročlano radno predsjedništvo koje se bira između članova Skupštine s pravom glasa. U radno predsjedništvo ne mogu biti birani kandidati za predsjednika i dopredsjednika Saveza.

(4) Predsjednik Saveza saziva sjednice Skupštine kada to ocijeni potrebnim, a najmanje dva puta godišnje, na temelju zaključka Upravnog odbora, na obrazloženi zahtjev jedne trećine predstavnika u Skupštini Saveza s pravom glasa te na obrazloženi pisani zahtjev Nadzornog odbora.

(5) Inicijativu za sazivanje izvanredne Skupštine može uputiti predsjedniku i nadležni gradski ured za sport, o kojoj prethodno odlučuje Upravni odbor.

(6) Skupština može pravovaljano odlučivati ako je na sjednici nazočan onaj broj predstavnika u Skupštini Saveza čiji ukupan broj glasova čini za jedan glas više od polovine ukupnog broja glasova predstavnika u Skupštini Saveza s pravom glasa.

(7) Predstavniku u Skupštini Saveza na izbornoj sjednici Skupštine Saveza oduzet će se pravo glasa u slučaju da je prestavnik člana Saveza koji nema urednu registraciju s važećim mandatima tijela upravljanja i zastupanja.

Članak 37.

(1) Sjednice Skupštine mogu biti redovne, izvanredne, tematske i izborne.

(2) Izvanredne i tematske sjednice Skupštine saziva predsjednik na vlastitu inicijativu ili na temelju zaključka, odnosno zahtjeva iz članka 36. stavka 4. ovoga Statuta.

(3) Zahtjev za sazivanje izvanredne sjednice Skupštine mora sadržavati pisano obrazloženje s prijedlogom tema za dnevni red sjednice.

(4) Ako nadležno tijelo Skupštine koje je sukladno članku 36. stavku 2. ovlašteno za sazivanje sjednice Skupštine, u roku od 30 dana od dana zaprimanja zahtjeva za sazivanje izvanredne sjednice postavljenog u skladu s odredbama ovoga Statuta istu ne sazove, podnositelj zahtjeva može sam sazvati traženu izvanrednu sjednicu u daljnjem roku od 15 dana osim ako se radi o sazivanju izvanredne izborne sjednice Skupštine, kada podnositelj zahtjeva mora poštivati rokovi i procedure koji se primjenjuju na sazivanje redovne izborne sjednice Skupštine propisane ovim Statutom ili na temelju njega donesenim općim aktima Saveza, a koji se odnose na izbor u tijela Saveza.

(5) Tematske sjednice Skupštine održavaju se osobito radi razmatranja posebne problematike sporta u Gradu Zagrebu.

(6) Izborne sjednice Skupštine održavaju se svake četiri godine.

Članak 38.

(1) Skupština donosi odluke većinom ukupnog broja glasova predstavnika u Skupštini Saveza s pravom glasa u sljedećim slučajevima:

* donošenju, izmjenama i dopunama Statuta,
* prijedlogu programa javnih potreba u sportu,
* financijskom planu Saveza i godišnjem obračunu poslovanja,
* izboru i opozivu članova Upravnog odbora, predsjednika i dopredsjednika te Nadzornog odbora,
* odlučivanju o prestanku mandata predstavnika u Skupštini Saveza sukladno članku 34. ovoga Statuta,
* drugim slučajevima utvrđenima ovim Statutom.

(2) Odluku o prestanku rada Saveza Skupština donosi dvotrećinskom većinom ukupnog broja glasova predstavnika u Skupštini s pravom glasa.

(3) O svim drugim pitanjima, osim stavaka 1. i 2. ovoga članka, Skupština donosi odluke većinom glasova nazočnih predstavnika u Skupštini Saveza s pravom glasa na sjednici Skupštine.

(4) U slučaju jednakog broja glasova za i protiv odlučuje glas predsjedavajućeg Skupštine.

(5) Glasovanje u Skupštini je javno osim ako Skupština dvotrećinskom većinom glasova nazočnih predstavnika u Skupštini s pravom glasa odluči da je glasovanje o pojedinim pitanjima tajno te kad se glasuje o izboru u tijela Saveza.

(6) Iznimno od stavka 2. ovoga članka, glasovanje o izboru članova Upravnog odbora i Nadzornog odbora Saveza je tajno, osim ako Skupština natpolovičnom većinom glasova svih predstavnika u Skupštini s pravom glasa odluči da se glasovanje o izboru provede javno.

Članak 39.

(1) Sva pitanja vezana uz rad Skupštine Saveza, način djelovanja, prava i obveze, te uvjeti rada predstavnika u Skupštini, kao i druga pitanja značajna za njen uspješan rad, a koja nisu uređena ovim Statutom, uređuju se Poslovnikom o radu Skupštine Saveza.

**2. PREDSJEDNIK**

Članak 40.

(1) Savez ima predsjednika i dopredsjednika koji su po funkciji članovi Upravnog odbora.

(2) Predsjednika i dopredsjednika bira Skupština na način i po postupku utvrđenim ovim Statutom i posebnim pravilnikom Skupštine o provođenju izbora za tijela Saveza.

(3) Mandat predsjednika i dopredsjednika traje 4 (četiri godine) i ista osoba može biti ponovno izabrana na novo mandatno razdoblje.

(4) Odluku o pokretanju postupka isticanja kandidatura za predsjednika i dopredsjednika Saveza donosi Upravni odbor Saveza, kod redovitog izbora, odnosno u slučaju iz članka 37 stavka 4. ovoga Statuta podnositelj zahtjeva, zajedno s odlukom o sazivanju izborne sjednice Skupštine najmanje 60 dana prije termina održavanja sjednice, o čemu u daljnjem roku od 8 (osam) dana obavještava/ju pisanim putem članove Saveza.

Članak 41.

 (1) Za predsjednika/dopredsjednika može biti izabrana osoba koja udovoljava sljedećim uvjetima i kriterijima:

* da je državljanin Republike Hrvatske,
* da je ugledan poslovan ili sportski djelatnik,
* da prihvaća ovaj Statut i druge akte Saveza,
* da je član Skupštine.
* da udovoljava ostalim uvjetima i kriterijima iz članka 28. stavka 1. ovoga Statuta.

Članak 42.

(1) Kandidata za predsjednika i dopredsjednika Saveza može istaći svaki punopravni član Saveza.

(2) Kandidat za predsjednika i dopredsjednika mora imati pisanu podršku za kandidaturu od najmanje 10 punopravnih članova Saveza. Svi kandidati svoju pisanu kandidaturu za izbor predsjednika i dopredsjednika Saveza dužni su dostaviti u Stručnu službu Saveza s valjano ovjerenom podrškom kandidature (potpisom predstavnika u Skupštini punopravnog člana Saveza i ovjerenom službenim pečatom punopravnog člana Saveza) te ujedno za predsjednika i s četverogodišnjim planom i programom razvoja sporta u Gradu Zagrebu, najkasnije dvadeset (20) dana prije održavanja redovne ili izvanredne Izborne Skupštine. Nakon pristiglih kandidatura, Stručna služba Saveza će na svojoj mrežnoj stranici javno objaviti kandidate za predsjednika i dopredsjednika te četverogodišnje planove i programe razvoja sporta u Gradu Zagrebu kandidata za predsjednika Saveza.

(3) Podrška punopravnog člana za kandidaturu predsjednika i dopredsjednika iz stavka 2. ovoga članka, znači podršku tog člana Saveza bez obzira na broj svojih predstavnika u Skupštini Saveza, po modelu jedan član Saveza=jedna podrška. Ukoliko član Saveza ima dva predstavnika u Skupštini Saveza te jedan predstavnik u Skupštini podrži jednog kandidata, a drugi predstavnik u Skupštini drugoga kandidata, podrška toga člana Saveza smatrat će se nevažećom.

(4) Ukoliko u prvom krugu glasovanja niti jedan kandidat za predsjednika/dopredsjednika ne dobije natpolovičnu većinu glasova, u drugi krug idu dva kandidata koji su dobili najveći broj glasova. U drugom krugu glasovanja izabran je kandidat koji je dobio veći broj glasova.

Članak 43.

(1) Predsjednik, a u njegovoj odsutnosti ili spriječenosti dopredsjednik:

* predstavlja i zastupa Savez u zemlji i inozemstvu,
* skrbi da rad Saveza bude u skladu sa Ustavom Republike Hrvatske, zakonima i drugim propisima te politikom razvoja sporta i zajedničkim interesima članova utvrđenima planovima i programima,
* saziva i predsjedava sjednicama Skupštine i Upravnog odbora,
* utvrđuje sadržaj odluka, zaključaka i stajališta Skupštine i Upravnog odbora,
* potiče aktivnosti na razvoju i unapređenju funkcioniranja sporta u Gradu Zagrebu,
* potpisuje opće i druge akte koje donosi Skupština ili Upravni odbor,
* potpisuje verificirane zapisnike održanih sjednica Skupštine i Upravnog odbora,
* skrbi o izvršenju stavova, odluka i zaključaka Skupštine i Upravnog odbora,
* usklađuje rad Skupštine i drugih tijela Saveza,
* predlaže Skupštini kandidate za članove Upravnog odbora,
* pokreće rješavanje pitanja razrješenja članova Upravnog odbora, Nadzornog odbora te dopredsjednika,
* obavlja druge zadaće utvrđene ovim Statutom i drugim općim aktima Saveza ili koje su u svezi s funkcijama predsjednika.

(2) Za svoj rad predsjednik i dopredsjednik odgovoran je Skupštini.

(3) Predsjednik podnosi godišnje izvješće o svom radu Skupštini Saveza.

(4) Ako Skupština Saveza ne prihvati izvješće predsjednika, Skupština će pristupiti glasovanju o povjerenju predsjedniku. Glasovanje o povjerenju predsjedniku je tajno.

**3. UPRAVNI ODBOR**

Članak 44.

(1) Upravni odbor ima 13 (trinaest) članova.

(2) Članove Upravnog odbora, na temelju jedinstvene liste predložene od predsjednika Saveza, bira Skupština Saveza, na način i po postupku utvrđenom posebnim pravilnikom Skupštine o provođenju izbora za tijela Saveza.

(3) Predsjednik Saveza i dopredsjednik članovi su Upravnog odbora po svojoj funkciji.

(4) Za člana Upravnog odbora može biti izabrana samo osoba koja udovoljava uvjetima i kriterijima iz članka 28. stavka 1. ovoga Statuta.

(5) Većinu od ukupnog broja članova Upravnog odbora čine predstavnici u Skupštini Saveza.

(6) Mandat članova Upravnog odbora traje paralelno mandatu Skupštine, 4 (četiri) godine, i ista osoba može biti ponovno izabrana na novo mandatno razdoblje.

Članak 45.

(1) Upravni odbor upravlja poslovima Saveza, te obavlja slijedeće poslove:

* predlaže Statut i opće akte Saveza koje donosi Skupština te njihove izmjene i dopune,
* donosi poslovnik o svom radu te njegove izmjene i dopune,
* donosi opće akte koji reguliraju pitanja iz nadležnosti Upravnog odbora Saveza, te razmatra i odlučuje o pitanjima iz područja djelovanja Saveza, a koja nisu u nadležnosti Skupštine ili kojeg drugog tijela Saveza u skladu s odredbama ovoga Statuta,
* donosi odgovarajuće odluke, obvezujuće upute za članove Saveza, preporuke i druge odgovarajuće odluke
* donosi Pravilnik o radu u Stručnoj službi Zagrebačkog športskog saveza na prijedlog predsjednika i glavnog tajnika Saveza, te njegove izmjene i dopune,
* donosi Pravilnik o nadzoru stručnog rada u zagrebačkom sportu, Pravilnik o pravima i obvezama sportskih trenera Zagrebačkog športskog saveza, Pravilnik o napredovanju sportskih trenera i Pravilnik o nagradama i priznanjima, te njihove izmjene i dopune,
* predlaže kriterije i mjerila za programiranje i financiranje javnih potreba u sportu Grada Zagreba,
* utvrđuje prijedlog planova i programa razvoja sporta i rada Saveza,
* utvrđuje prijedlog godišnjeg proračuna i predlaže godišnji obračun,
* utvrđuje nacrt prijedloga programa javnih potreba i financijski plan Zagrebačkog športskog saveza kao udruge,
* odlučuje o sredstvima u skladu s godišnjim planom sredstava utvrđenim od Skupštine,
* prati rad članova Saveza i predlaže mjere za njegovo unapređenje,
* imenuje glavnog tajnika Saveza na temelju provedenog javnog natječaja i razrješava ga;
* prati rad glavnog tajnika i stručne službe Saveza,
* donosi odluku o uporabi i zaštiti znakovlja Saveza,
* ima prava i obveze prema Zakonu o trgovačkim društvima u odnosu na trgovačka društva koja je osnovao Savez,
* odlučuje o uspostavljanju odnosa i suradnje sa  sportskim udrugama i udruženjima u zemlji i inozemstvu, drugim organizacijama i tijelima, te imenuje članove delegacija ili predstavnike Saveza na međunarodnim i tuzemnim skupovima,
* predlaže učlanjenje novih članova u Savez i utvrđuje pravila postupka za prijem novih članova,
* predlaže počasne članove Saveza,
* odlučuje o načinu obavljanja stručnih, administrativnih i drugih poslova i ustrojstva stručne službe Saveza, te donosi opće akte o njihovom radu,
* izriče mjere i sankcije u skladu s člankom 25. ovoga Statuta,
* obavlja i druge poslove određene Zakonom, Statutom i drugim općim aktima Saveza.

Članak 46.

(1) O svim pitanjima iz svoje nadležnosti Upravni odbor odlučuje na sjednicama.

(2) Sjednice Upravnog odbora održavaju se prema potrebi, a najmanje šest puta godišnje.

(3) Upravni odbor pravovaljano odlučuje ako je na sjednici prisutno više od polovine ukupnog broja članova.

(4) Upravni odbor donosi odluke većinom glasova nazočnih na sjednici, a u slučaju podijeljenosti glasova u pogledu pojedine odluke, glas predsjednika Upravnog odbora vrijedi dvostruko.

(5) Iznimno od stavka 3. ovoga članka, Upravni odbor dvotrećinskom većinom glasova članova Upravnog odbora donosi odluku o suspenziji člana Skupštine te o Poslovniku o radu Upravnog odbora.

(6) U iznimnim slučajevima, kada je u pitanju donošenje odluke koja ne trpi odgodu, članovi Upravnog odbora mogu svoj glas dati putem elektroničke pošte, telefona, telefaksa, što Upravni odbor potvrđuje na svojoj prvoj sljedećoj sjednici usvajanjem zapisnika sa tako održane sjednice.

Članak 47.

(1) Sjednice Upravnog odbora saziva i njima rukovodi predsjednik Saveza.

(2) U slučaju nenazočnosti ili spriječenosti predsjednika Saveza, sjednice saziva i predsjedava im dopredsjednik Saveza.

(3) Predsjednik je obvezan sazvati sjednicu Upravnog odbora i na obrazloženi zahtjev jedne trećine članova Upravnog odbora.

(4) Sjednice Upravnog odbora mogu biti radne ili svečane.

(5) Sjednice Upravnog odbora mogu biti otvorene ili zatvorene za javnost, ovisno o sadržaju i značenju predmeta koji su na raspravi, o čemu odlučuje Upravni odbor.

(6) Na sjednicama Upravnog odbora vodi se zapisnik, koji se čuva u pismohrani Saveza.

Članak 48.

(1) Za svoj rad Upravni odbor je odgovoran Skupštini.

(2) U slučaju razrješenja člana Upravnog odbora primjenjuju se odredbe članka 33. i 34. ovoga Statuta.

(3) Mandat članovima Upravnog odbora prestaje i u slučaju da predsjednik Saveza podnese ostavku ili bude razriješen te funkcije.

Članak 49.

 (1) Članovi Upravnog odbora izvršavaju zadaće koje im naloži Skupština, Upravni odbor ili predsjednik Saveza.

(2) Obveza je članova Upravnog odbora u svakoj prigodi zastupati i štititi interese Saveza i cjelokupnog sporta u Gradu Zagrebu.

Članak 50.

(1) Za obavljanje posebnih poslova Saveza Upravni odbor može osnivati stalna i povremena radna tijela - komisije i povjerenstva.

(2) Stalna radna tijela Upravnog odbora su:

1. Stručno-programsko povjerenstvo

2. Povjerenstvo za nagrade i priznanja

3. Povjerenstvo za nadzor stručnog rada

4. Povjerenstvo za sportske objekte, opremu i rekvizite

(3) Povremena radna tijela osnivaju se radi razmatranja ili stručne obrade pojedinog pitanja, odnosno izrade prijedloga pojedinog akta Saveza, a njihov sastav, djelokrug te ovlasti za obavljanje poslova utvrđuje se odlukom o osnivanju.

(4) Stalna radna tijela osnivaju se posebnom odlukom Upravnog odbora, a njihov sastav, djelokrug te ovlasti za obavljanje poslova utvrđuje se Poslovnikom o radu Upravnog odbora.

(5) Na radna tijela Upravnog odbora ne može se prenijeti odlučivanje u pitanjima koja su ovim Statutom stavljena u nadležnost Upravnog odbora.

(6) Upravni odbor imenuje predsjednika radnih tijela i na njegov prijedlog imenuje i razrješava članove. Predsjednici radnih tijela su u pravilu članovi Upravnog odbora Saveza.

(7) Mandat članova stalnih radnih tijela Upravnog odbora traje 4 (četiri) godine, a za svoj rad odgovorni su Upravnom odboru Saveza. Ukoliko Upravnom odboru ranije prestane mandat, isti prestaje i stalnim radnim tijelima. U tom slučaju stalna radna tijela djeluju do imenovanja novih članova.

(8) Mandat povremenih radnih tijela utvrđuje Upravni odbor prilikom osnivanja, sukladno opsegu zadaća radi kojih se osnivaju, a za svoj rad odgovorni su Upravnom odboru Saveza.

(9) Upravni odbor verificira programe rada, usvaja prijedloge i izvješća radnih tijela.

(10) Upravni odbor postavlja tajnike radnih tijela, u pravilu iz sastava stručnih službi Saveza, na prijedlog glavnog tajnika.

Članak 51.

(1) Poslovnikom o radu Upravnog odbora uređuje se način djelovanja, te druga pitanja značajna za njegov uspješan rad.

**4. NADZORNI ODBOR**

Članak 52.

(1) Nadzorni odbor Saveza tijelo je Saveza sa zadaćom:

* nadzor nad zakonitosti rada i poslovanja Zagrebačkog športskog saveza;
* nadzor nad provođenjem zakonitosti u radu i materijalno-financijskom poslovanju Zagrebačkog športskog saveza;
* nadzor nad izvršavanjem zakonskih i ugovornih i na drugi način utvrđenih obveza Zagrebačkog športskog saveza, kao i nadzor nad izvršavanjem odluka Skupštine i Upravnog odbora;
* praćenje i analiza ostvarivanja financijske politike i izvršavanja Financijskog plana Zagrebačkog športskog saveza;
* obavljanje kontrole namjenskog trošenja sredstva i gospodarenja objektima i opremom,
* davanje mišljenja o Izviješću o izvršenju športskog programa i Plana sredstva sufinanciranja javnih potreba u športu Grada Zagreba naslova Zagrebačkog športskog saveza i sl.;
* davanje mišljenja o godišnjim financijskim izviješćima Zagrebačkog športskog saveza za prethodnu godinu i sl.;
* obavljanje kontrole namjenskog korištenja sredstva;
* davanje mišljenja o izviješćima unutarnje revizije Zagrebačkog športskog saveza i sl., kao i suradnja s navedenom revizijom i drugim nadležnim tijelima za revizijske i sl. poslove;
* predlaganje mjera u svrhu sprečavanja i otklanjanja nezakonitosti i nepravilnosti u radu i poslovanju Zagrebačkog športskog saveza;
* donošenja Poslovnika o svom radu kojime utvrđuje ustrojstvo i način rada Nadzornog odbora, te
* svi drugi poslovi koji su stavljeni u nadležnost Nadzornog odbora temeljem pozitivnih propisa i drugih obvezujućih akata Zagrebačkog športskog saveza.

Članak 53.

(1) Članove Nadzornog odbora bira Skupština na način i po postupku utvrđenom Pravilnikom o provođenju izbora za tijela Saveza.

(2) Za izbor članova Nadzornog odbora mogu biti predloženi samo kandidati punopravnih članova Saveza koji nisu predstavnici u Skupštini Saveza i drugih tijela Saveza, kao i osobe koje nisu zaposlene u Savezu, te kod kojih ne postoje zapreke iz članka 13. Zakona o sportu.

Članak 54.

(1) Nadzorni odbor ima tri člana.

(2) Članovi Nadzornog odbora na konstituirajućoj sjednici biraju predsjednika i zamjenika predsjednika.

(3) Mandat članova Nadzornog odbora traje četiri godine i ista osoba može biti ponovno birana u novom mandatnom razdoblju.

(4) Za svoj rad Nadzorni odbor je odgovoran Skupštini.

(5) Skupština može razriješiti člana Nadzornog odbora u slijedećim slučajevima:

* ako ne prihvaća, ne promiče, ne pridržava se ili krši Statut i druge akte Saveza,
* ako svojim nedoličnim ponašanjem šteti interesima ili ugrožava ugled Saveza,
* ako tijekom dvije godine neopravdano izostaje sa sjednica Skupštine, ili ne izvršava svoje zadaće koje proizlaze iz ovoga Statuta i odluka Skupštine te njezinih tijela.

Članak 55.

(1) Nadzorni odbor svoje zadaće iz članka 52. ovog Statuta obavlja nad djelatnošću

Saveza i njegovih tijela.

(2) O svojim odlukama Nadzorni odbor izvještava glavnog tajnika, Upravni odbor i Skupštinu.

O nezakonitostima i nepravilnostima koje se na vrijeme ne otklone, a nakon što su obaviještena tijela iz stavka 2. ovoga članka, Nadzorni odbor izvještava tijela gradske uprave nadležna za nadzor u sportu.

Članak 56.

(1) Radi izvorne informiranosti i uspješnog djelovanja:

* predsjedniku i članovima Nadzornog odbora dostavlja se poziv s materijalima za sjednice Upravnog odbora, te im se omogućava nazočnost u radu tijela Saveza,
* predsjednika i članove Nadzornog odbora poziva se na sjednice Skupštine,
* predsjednik i članovi Nadzornog odbora dobivaju zapisnike sjednica Upravnog odbora i Skupštine.

Članak 57.

(1) Nadzorni odbor radi na sjednicama, a odluke, nalaze i mišljenja I dr. donosi većinom glasova svih članova.

(2) Način rada Nadzornog odbora propisuje se Poslovnikom o radu koji donosi Nadzorni odbor.

(3) Stručne, administrativne i tehničke poslove za Nadzorni odbor, putem glavnog tajnika Saveza, obavljaju stručne službe Saveza.

(4) Stručna služba Saveza, kao i predsjednik i glavni tajnik, odnosno druga tijela Saveza, dužni su dostaviti na uvid sve tražene dokumente potrebne za rad Nadzornog odbora.

**V. GLAVNI TAJNIK**

Članak 58.

(1) Savez ima glavnog tajnika kojeg bira Upravni odbor Saveza na vrijeme od četiri godine putem javnog natječaja.

(2) Glavni tajnik svoju funkciju obavlja profesionalno.

(3) Biranje glavnog tajnika ponavlja se svake četiri godine.

(4) Ista osoba može biti ponovno birana za glavnog tajnika.

(5) Prava, obveze i odgovornosti glavnog tajnika uređuju se ugovorom o radu sukladno Pravilniku o radu u stručnoj službi Zagrebačkog športskog saveza.

Članak 59.

(1) Za Glavnog tajnika može biti izabrana osoba koja ispunjava slijedeće uvjete:

* državljanin Republike Hrvatske,
* završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij,
* pet godina radnog iskustva na poslovima u sportu ili u djelatnostima vezanima uz sport,
* priznate rezultate kao djelatnik u sportu,
* napredna informatička pismenost,
* znanje engleskog jezika,
* organizacijske i rukovodne sposobnosti te umješnost komuniciranja,
* nepostojanje zapreka iz članka 13. Zakona o sportu.

Članak 60.

 (1) Natječaj za izbor glavnog tajnika provodi Natječajna komisija.

(2) Natječajna komisija ima pet članova koje imenuje Upravni odbor Saveza.

(3) Članovi Natječajne komisije među sobom biraju predsjednika.

Članak 61.

(1) Natječaj za izbor glavnog tajnika raspisuje Upravni odbor Saveza najmanje tri mjeseca prije isteka mandata na koji je izabrana osoba koja obnaša tu funkciju.

(2) Tekst natječaja objavljuje se na mrežnoj stranici Saveza te u najmanje dvije dnevne novine.

Članak 62.

(1) Glavni tajnik provodi i osigurava provođenje općih akata i programa Saveza, te odluka i zaključaka Skupštine, Upravnog odbora i predsjednika Saveza, te osobito obavlja slijedeće poslove i zadaće:

* zastupa Savez u zemlji i inozemstvu, uz prethodnu suglasnost Upravnog odbora
* zaključuje ugovore o poslovanju Saveza, uz prethodnu suglasnost Upravnog odbora
* skrbi o zakonitosti rada i izvršavanju zakonom, ugovorom ili na drugi način preuzetih obaveza Saveza,
* skrbi za pravodobnu pripremu sjednica Skupštine i Upravnog odbora te njegovih tijela,
* skrbi o pravodobnoj provedbi zaključaka i odluka Skupštine i Upravnog odbora, obavještava nositelje zadaća o odlukama i zaključcima, te obavještava Upravni odbor i Skupštinu o izvršenju odluka i zaključaka,
* skrbi i odgovoran je za pravodobno osiguranje svih uvjeta za rad Skupštine Saveza, Upravnog odbora te drugih tijela Saveza,
* naredbodavac je za izvršenje plana sredstava za sufinanciranje javnih potreba u sportu Grada Zagreba i financijskog plana Saveza kao udruge te odlučuje o sredstvima u okviru odluka Upravnog odbora i Skupštine Saveza,
* koordinira radom radnih tijela Upravnog odbora i skrbi o provođenju njihovih zaključaka,
* sudjeluje u radu Skupštine i Upravnog odbora te po potrebi u tijelima Upravnog odbora,
* skrbi o izvršenju zadaća i obveza članova Saveza,
* skrbi za javnosti rada i poslove informiranja Saveza,
* rukovodi radom stručne službe Saveza i odgovoran je za njezin rad,
* naredbodavac je za izvršenje programa rada,
* vodi registar djelatnika i članova Saveza,
* brine o stručnoj službi Saveza,
* usuglašava sa predsjednikom Pravilnik o radu u Stručnoj službi Zagrebačkog športskog saveza, kao i imenovanje voditelja odjela unutar iste,
* donosi pojedinačne akte iz oblasti radnih odnosa,
* obavlja i druge poslove i zadatke koji su mu stavljeni u nadležnost i utvrđeni Statutom, općim aktima Saveza, odlukama Skupštine, Upravnog odbora i predsjednika Saveza.

(2) Ukoliko uoči nezakonitost u radu tijela Saveza, glavni tajnik obvezan je isto tijelo upozoriti i ukazati na potrebu otklanjanja nezakonitosti, a ukoliko upozoreno tijelo ustraje na takvom nezakonitom radu, glavni tajnik obvezan je o istome obavijestiti Nadzorni odbor Saveza.

(3) Ukoliko Nadzorni odbor Saveza u roku od 30 dana ne poduzme potrebne radnje temeljem obavijesti glavnog tajnika iz stavka 2. ovoga članka, glavni tajnik će o tome obavijestiti Skupštinu Saveza.

Članak 63.

 (1) U iznimnim slučajevima isplata u vrijednostima većim od 20.000,00 kn, kao i o svim isplatama izvršenima mimo usvojenog proračuna, glavni tajnik dužan je izvijestiti Upravni odbor na prvoj sljedećoj sjednici.

 (2) Za svoj rad i poslovanje glavni tajnik odgovoran je Upravnom odboru i predsjedniku.

 (3) Glavni tajnik podnosi godišnje izvješće o svom radu Upravnom odboru Saveza.

Članak 64.

(1) Glavni tajnik može biti razriješen dužnosti i prije isteka vremena na koje je izabran u slijedećim slučajevima:

* ako nije ostvario ciljeve i zadatke koje je prema odluci Skupštine ili Upravnog odbora bio obavezan ostvariti,
* ako svojim radom povrijedi Ustav, zakone, ovaj Statut i druge opće akte Saveza, zbog čega mogu nastati štetne posljedice po Savez i sport u cjelini,
* ako neosnovano odbija izvršiti odluke Skupštine ili Upravnog odbora, zloupotrebljava svoju funkciju te ako svojim radom ili propustima onemogućava redovno izvršavanje zadaća Saveza i tijela Saveza,
* ako svojim ponašanjem narušava ugled funkcije glavnog tajnika,
* ako Upravni odbor ne prihvati godišnje izvješće iz članka 63. ovoga Statuta,
* na vlastiti zahtjev.

(2) Inicijativu za razrješenje glavnog tajnika Saveza mogu dati:

* 1/3 članova Upravnog odbora Saveza,
* Nadzorni odbor Saveza,
* 1/3 predstavnika u Skupštini Saveza.

**VI STRUČNA SLUŽBA**

Članak 65.

(1) Za obavljanje stručnih poslova, radi djelovanja na promicanju obavljanja sportskih djelatnosti, utvrđivanja i provođenja programa javnih potreba u športu Grada Zagreba, promicanja stručnog rada u sportu, razvoja sporta djece i mladeži, uključivanja što većeg broja građana u sport kroz sportsko-rekreacijske aktivnosti, skrbi o sportskim objektima od značaja za Grad Zagreb, informacijske djelatnosti u sportu, Savez organizira Stručnu službu.

Članak 66.

(1) Stručna služba obavlja stručno programske, razvojne, pravne i kadrovske, financijske, planske, analitičke, marketinške i druge administrativno-tehničke poslove i zadaće koji se postavljaju pred Savez.

(2) Stručna služba obavlja poslove i zadaće za Savez i za, u određenom opsegu, članove Saveza.

(3) Stručna služba obavlja poslove i zadaće iz stavka 1. ovog članka, sukladno odlukama, zahtjevima i intencijama tijela Saveza i naloga glavnog tajnika.

(4) Određene poslove i zadaće iz svoje nadležnosti, ako to nije u suprotnosti s posebnim propisima, Savez može, temeljem odluka tijela Saveza i  ugovora, prenijeti na druge pravne osobe, posebice na trgovačko društvo „Centar“ d.o.o., čiji je osnivač.

Članak 67.

(1) Ustrojstvo i način rada Stručne službe Saveza uređuje se Pravilnikom o radu u Stručnoj službi Zagrebačkog športskog saveza kojeg donosi Upravni odbor Saveza na prijedlog glavnog tajnika.

Članak 68.

(1) Radom Stručne službe Saveza rukovodi glavni tajnik, a u slučaju privremene odsutnosti zamjenjuje ga zamjenik glavnog tajnika. O zamjeni glavnog tajnika u njegovoj dužoj odsutnosti odlučuje Upravni odbor.

**VII MATERIJALNO I FINANCIJSKO POSLOVANJE**

Članak 69.

(1) Imovinu Saveza čine novčana sredstva, nepokretne i pokretne stvari i imovinska prava, na kojima je Savez stekao pravo vlasništva temeljem zakona, valjanog pravnog posla ili na drugi način sukladno zakonu.

(2) Imovinom Saveza upravlja Upravni odbor Saveza.

(3) Skupština Saveza odlučuje o pribavljanju nekretnina, njihovoj prodaji ili prijenosu.

Članak 70.

(1) Materijalnu osnovicu djelatnosti Saveza čine i prava te novčana sredstva stečena na osnovi zakona ili u skladu sa zakonom.

Članak 71.

(1) Za izvršavanje programskih zadaća i aktivnosti iz Programa javnih potreba u športu Grada Zagreba Savez osigurava sredstva iz:

* Proračuna Grada Zagreba,
* donacija, darovanja i sponzorstava,
* gospodarske aktivnosti postojećih ili novih trgovačkih društava u vlasništvu Saveza,
* drugih izvora u skladu s zakonom.

Članak 72.

(1) Savez stječe sredstva za svoju i djelatnost svojih članova, uspostavljanjem  svih mogućih oblika poslovnih odnosa s poduzećima i drugim organizacijama.

Članak 73.

(1) Raspored ukupnih sredstava utvrđuje se Planom sredstava za sufinanciranje Programa javnih potreba u športu Grada Zagreba.

(2) Naredbodavac za izvršenje Plana sredstava za sufinanciranje Programa javnih potreba u športu Grada Zagreba je glavni tajnik.

(3) Ako se tijekom godine pokaže potreba i ispune zakonom određeni uvjeti, Plan sredstava može se mijenjati na način i po postupku utvrđenom za njegovo donošenje.

Članak 74.

(1) Temeljem Zakona o udrugama Savez donosi svoj Financijski plan na temelju svih sredstava iz članka 71. ovoga Statuta.

(2) Naredbodavac za izvršenje Financijskog plana je glavni tajnik.

Članak 75.

(1) Sredstva iz članka 71. alineje 2., 3. i 4., mogu se koristiti za unapređenje djelatnosti Saveza i njenih članica, te za realizaciju drugih sportskih programa, koji nisu financirani Planom sredstava za sufinanciranje Programa javnih potreba u športu Grada Zagreba, na prijedlog Upravnog odbora i odluke Skupštine.

Članak 76.

(1) Za svaku kalendarsku godinu Skupština Saveza usvaja Izvješće o izvršenju športskog programa i Plana sredstava za sufinanciranje javnih potreba u športu Grada Zagreba i Financijskog plana Saveza, te Izvješće o godišnjem obračunu poslovanja.

Članak 77.

(1) Financijsko računovodstveno poslovanje organizira se i vodi u skladu sa zakonskim propisima za neprofitne organizacije, a u slučaju potrebe i u skladu sa poduzetničkim računovodstvom.

**VIII NESPOJIVOST ODREĐENIH POSLOVA I FUNKCIJA**

Članak 78.

(1) Radnici Stručne službe Saveza ne mogu biti nositelji izvršnih funkcija u tijelima

(primjerice predsjednik, tajnik, član Izvršnog ili Upravnog odbora i sl.) članova Saveza, a ni predstavnici tih članova u Skupštini Saveza.

**IX JAVNOST RADA**

Članak 79.

(1) Rad Saveza je javan.

(2) Javnost rada se ostvaruje:

* pravodobnim dostavljanjem materijala za raspravu članovima tijela Saveza i drugim pozvanim osobama koji se na njih mogu odnositi,
* obavještavanjem sredstava javnog informiranja o održavanju sjednica,
* obavještavanjem javnosti o radu i poslovanju Saveza putem sredstava informiranja i na tiskovnim konferencijama,
* objavom na mrežnim stranicama Saveza,
* interaktivnom športskom karta Grada Zagreba,
* na druge prigodne načine.

Članak 80.

(1) Savez izdaje svoje službeno glasilo.

**X PRIZNANJA I NAGRADE**

Članak 81.

(1) Savez dodjeljuje priznanja i nagrade svake godine u znak priznanja i časti za osobite doprinose sporta.

Članak 82.

(1) Pravilnikom o nagradama i priznanjima uređuje se postupak, uvjeti i način predlaganja kandidata.

**XI PRESTANAK RADA SAVEZA**

Članak 83.

(1) Rad Saveza prestaje ako to odluči Skupština dvotrećinskom većinom glasova svih predstavnika u Skupštini s pravom glasa.

(2) U slučaju da se Skupština ne može sastati, odluku o prestanku rada Saveza donosi Upravni odbor uz uvjete iz stavka 1. ovog članka.

Članak 84.

 (1) U slučaju prestanka rada Saveza o njegovoj imovini odlučuje Skupština odnosno Upravni odbor sukladno zakonu i drugim propisima.

Članak 85.

(1) U slučaju prestanka rada Saveza, predsjednik Saveza obvezan je podnijeti prijavu za brisanje Saveza iz registra udruga.

**XII PRIJELAZNE I ZAVRŠNE ODREDBE**

Članak 86.

(1) Izmjene i dopune Statuta vrše se na način i po postupku predviđenom za njegovo donošenje.

Članak 87.

(1) Tumačenje Statuta daje Skupština.

Članak 88.

(1) Svi opći akti Saveza uskladit će se s odredbama ovog Statuta u roku od 180 dana od dana njegovog stupanja na snagu.

Članak 89.

(1) Članovi Saveza dužni su uskladiti svoje opće akte s ovim Statutom u roku od 180 dana od dana njegovog stupanja na snagu.

Članak 90.

(1) Ovaj Statut stupa na snagu danom donošenja.

Članak 91.

(1) Danom stupanja na snagu ovoga Statuta prestaje važiti Statut Zagrebačkog športskog saveza donesen na sjednici Skupštine, dana 5. veljače 2008. godine.

Predsjednik

Broj:

U Zagrebu,